रुपयों के लेन-देन के विवाद में दो दोस्तों ने की थी हत्या
रामदेवजी की घाटी निवासी युवक की धराड़ में हुई हत्या के दो आरोपियों को पुलिस ने शनिवार को रोडवेज बस स्टैंड से गिरफ्तार किया। दोनों हत्यारे मृतक के दोस्त निकले। एक लाख रुपए लौटाने की बात पर शराब के नशे में विवाद हुआ और दोस्तों ने मिलकर सूए से छाती छेद कर युवक की जान ले ली। हत्या के बाद मृतक की जेब से 17,500 रुपए निकालकर भाग गए। आरोपियों को गिरफ्तार करने वाली टीम को एसपी ने दस हजार रुपए इनाम देने की घोषणा की। हत्या के प्रकरण में लूट की धारा भी बढ़ाई जाएगी।
रामदेवजी की घाटी निवासी लोकेंद्रसिंह राठौर की लाश 21 फरवरी की शाम को टोल नाके और धराड़ के बीच फोरलेन के किनारे खेत में मिली थी। पेचकस जैसी नोकदार वस्तु से सीने में वार कर उसकी हत्या की गई थी। घटनास्थल से शराब की अद्धी, तीन खाली गिलास और पानी के तीन पाउच मिले थे। बिलपांक थाने में हत्या का प्रकरण दर्ज कर पुलिस ने जांच शुरू की। प्रारंभिक जानकारी मिली थी कि कोरियर कंपनी में काम करने वाला लोकेंद्र घटना दिनांक की सुबह डाक की डिलीवरी के लिए बस से बड़नगर और बदनावर गया था। पूछताछ में पुलिस को पता चला बड़नगर में दुकान पर माल डिलीवर करने वह बाइक पर गया था। लौटते समय उसने दुकानदार से कहा था बदनावर चौपाटी पर दो दोस्त इंतजार कर रहे हैं।
एएसपी गोपाल खांडेल ने बताया हत्या के आरोप में कपिल पिता राधेश्याम बारोना (30) निवासी महेश नगर तथा सुभाष पिता रमेशचंद्र शाक्यवार (37) निवासी राजीव नगर को गिरफ्तार किया। लोकेंद्रसिंह और आरोपी कपिल व सुभाष इप्का फैक्टरी में ठेकेदार के श्रमिक थे जहां तीनों की दोस्ती हुई थी। सुभाष इप्का में ही काम करता है। नौकरी छोड़कर कपिल ने सड़क बनाने की ठेकेदारी का काम शुरू कर दिया और लोकेंद्रसिंह कोरियर कंपनी में डाक बांटने का काम करने लगा। लोकेंद्रसिंह ने तीनों दोस्तों की पार्टनरशिप में कोरियर एजेंसी लेकर व्यवसाय शुरू करने की प्लानिंग की। कपिल ने उसे एक लाख रुपए दिए। छह महीने तक व्यवसाय शुरू नहीं हुआ तो कपिल ने अपने रुपए वापस मांगे। लोकेंद्रसिंह ने रुपए देने के लिए 21 फरवरी को कपिल को बड़नगर बुलाया। कपिल और सुभाष बाइक से बड़नगर गए। रुपयों की व्यवस्था नहीं हुई तो तीनों बाइक से बदनावर होते हुए रतलाम लौट रहे थे। सातरुंडा में लोकेंद्रसिंह ने शराब की अद्धी खरीदी। तीनों ने धराड़ के पास फोरलेन किनारे खेत में शराब पी जहां रुपयों को लेकर विवाद हुआ और डाक बांधने के लिए लोकेंद्र की जेब में रखा सूआ छीनकर उसे सीने पर छह-सात वार कर दिए।
तालाब में फेंका बैग
थाना प्रभारी तिवारी ने बताया मृतक लोकेंद्र का कोरियर का बैग आरोपियों ने रतलाम आकर अमृत सागर तालाब में फेंक दिया। आरोपियों को अमृत सागर तालाब ले जाकर बैग ढूंढवाया। बैग में एक मोबाइल फोन, एक बॉटल और अन्य सामान मिला है।
ये थे टीम में
एएसपी खांडेल ने बताया आरोपियों की गिरफ्तारी के लिए एसडीओपी संजय मूले के नेतृत्व में गठित टीम में थाना प्रभारी वरुण तिवारी, एएसआई मुकेश यादव, प्रधान आरक्षक गजानंद शर्मा, संतोष अग्निहोत्री, दिनेश गौतम, आरक्षक लाखनसिंह, माखनसिंह, मोहन शामिल थे। आरोपियों का पता लगाने पर सायबर सेल के मनमोहन शर्मा, रितेश सिंह, हिम्मतसिंह का सहयोग रहा।
बिलपांक थाना प्रभारी वरुण तिवारी ने बताया हत्यारों का पता लगाने के लिए टोल नाके के सीसीटीवी फुटेज से संदिग्ध कपिल और सुभाष की जानकारी मिली। दोनों आरोपी घर से गायब थे। उनकी तलाश में रतलाम, जावरा, मंदसौर, तथा राजस्थान के निम्बाहेड़ा व कोटा में रिश्तेदार और दोस्तों के यहां दबिश दी। सायबर सेल की मदद से शनिवार को दोनों को रोडवेज बस से गिरफ्तार किया।
टोल नाके के सीसीटीवी कैमरे से पुष्टि हुई
आरोपी बाएं सुभाष और कपिल
hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva mai_Deva hin_Deva